《雪花曲》
元代·龙从云

枯篁漠漠吹北风，黄河水流凝不通。大孙手持白鸾尾，扫尽琪花舞碧空。

昆山玉碎琼楼裂，老龙起舞惊明月。应是游魂不觉寒，醉吟纸帐春云热。

东家娇娘厌桃李，学绣宫花锁窗里。冷袖擎来欲细观，隔帘火气催成水。

作者简介：名一作云从。元永新人，字子高。负经济才。曾入江浙左丞杨完者幕府，为都事，历官福建儒学副提举。性旷达，工诗歌，后居慈溪，僦屋临溪上，日钓其中，名钓鱼轩。有《钓鱼轩诗集》。